khistorydata/jeongjo-sjw-relations huggingface dataset:
정조 9년 · 목
兵曹啓言。備邊司郞廳李尙岳拿入。査問其遲滯委折。則往于左議政洪樂性家。待其言留待。出給公事。故次對公事。例爲往言于原任。以此遲滯納供。敎以。分揀放送。
정조 9년 · 강
命時囚李普衍議處。
정조 9년 · 목
禁府啓言。尙瑞前直長李普衍原情。泛稱遲晩。請刑推得情。敎以。除刑推議處。
정조 9년 · 강
命李復初妻離異。詳査兩造。更爲覆啓。
정조 9년 · 목
禮曹啓言。幼學李復初妻閔氏請許令離異。敎以。人倫之際。在所審愼。依筵敎詳査兩造。更爲覆啓稟處。
정조 9년 · 강
南殿雨漏處。命戶禮判進去奉審。
정조 9년 · 목
敎曰。　南殿前楹雨漏處。昨今雨後。更不滲漏乎。戶禮判進去奉審後草記。
정조 9년 · 강
重推典醫監提調徐浩修。
정조 9년 · 목
敎曰。今見褒貶各司書入。典醫監褒貶。以提調有故懸頉。事體所在。豈容若是。向日飭敎何如。乃爲如是耶。典醫監提調徐浩修從重推考。使之今日內擧行。擧行後該房微稟。
정조 9년 · 강
遞承旨趙尙鎭。以李秉模鄭趾煥爲承旨。
정조 9년 · 목
敎曰。左副承旨聞有實★(虫+恙)。許遞。前望單子入之。
정조 9년 · 강
以洪檢爲大司憲。池應龍爲掌令。李晴爲持平。柳河源爲正言。
정조 9년 · 목
因政院啓臺諫牌招啓稟。敎以。未肅拜人員許遞。前望入之。○政院以李晴方在罷散中啓。敎以。勿施。前望單子入之。
정조 9년 · 강
大報壇西邊宮墻頹圮。命招致戶郞。往審形止。
정조 9년 · 목
兵曹啓言。卽接廣智營入直哨官具守諒手本。則大報壇西邊宮墻一間半許。因雨頹圮云。令紫門監爲先以杻把子。堅實圍排。亦爲樹柵。而把守軍兵。廣智營入直砲手十名。限修築間守直之意。請分付。敎以。此是新築處乎。自政院招致戶郞。往審形止。仍令該曹草記。
정조 9년 · 강
永禧殿滲漏處。命禮判眼同奉審。
정조 9년 · 목
戶曹啓言。　永禧殿滲漏處。戶禮判進去奉審後草記事命下。故臣㻐祗詣　 殿門之外。以待禮判之來矣。卽伏聞史官口傳下敎。則有戶判獨爲奉審之命。臣固當卽爲奉審。而第伏念奉審事體。至嚴且重。旣無禮堂。則臣之獨自奉審。非但事體之所不安。　本殿謄錄。亦無可據之例。故不得奉審。敎以。禮曹判堂病姑可强。卽爲進去眼同奉審。
정조 9년 · 강
重推摠戎使李昌運。
정조 9년 · 목
備局啓言。因摠戎使李昌運所啓。 長山墩臺修築一款。往復坡州前牧使後草記事命下矣。問于前牧使柳誼。則以爲長山鎭新設之初。自朝家買寘屯田。以資將士之支放。取其所剩。添作還穀。每年以其耗米十石零。爲墩臺修補之道。故果以屯田所收仰奏。而蓋八處墩臺。逐歲以十石米隨毁隨補。則庶可完牢。而多年抛寘。土石剝落。今正月在任時。以修築墩臺植木江邊之意。報于摠廳。受許題。其後聞之。則終不始役。頃者所陳。出於重關防之意云矣。今此長山墩臺。只築曲墻。遮蔽三隅。以外面看之。不似墩臺貌樣。而一墩中可容百餘人。則足可以憑身墻內。瞭望前路。且臨津渡頭。旣設關防。則下流通闊之處。不可無此墩臺。七年以後。耗米七十石。見方留寘。則以此穀物。姑待潦收。一新修改。亦令植木。而此後則以耗條十石。依節目趁卽修築種植。至於屯租則如例支放之意。請分付摠廳。允之。敎以。屯租支放事。依前爲之。餘耗修補事。更加申飭。昨聞兩將臣言。今又見草記措語。所謂墩臺之所見不似。誠然矣。旣設之初。姑不毁撤。修補穀物。亦云積寘。而一年二年。任其等棄。不但有乖戎政。違越設始式令。當該摠戎使李昌運從重推考。待潦水快霽。使卽修築。形止。發遣本司郞。摘奸後草記。推此一事。 北漢城堞之頹圮可知。年前請得財力後。果然繕修乎。問于該廳。亦爲草記。
정조 9년 · 강
領府事金尙喆箚乞致政。賜批。
정조 9년 · 목
箚略曰。伏以。臣一病七朔。理必無幸。而獲延今日。是誰之德。太醫來視。珍劑特頒。續其幾絶之殘命。近臣臨門。又不啻幾遭。欲生之仁。憫恤之眷。殆若父母之護嬰孩。而至於內局提擧。姓名混入銓擬。天筆特加恩點。又伏聞以貶坐事。至有軫念之敎。惶隕感激。罔知攸措。諸司考績之一任廢閣。固已悚悶。而保護重任。尤不容許久虛縻。若於此時獲蒙恩造。特許致政名目。則兼帶祈免。自屬皮不存之毛。從今至死之日。庶可安意就盡矣。批以。愆節之漸獲痊可。爲卿奇喜。今旣向減。幾何而快臻勿藥耶。貶坐事。已有體諒。藥院之任。亦欲從近許副。卿須安心勿辭。加意善攝。容俟少間時。來登宮筵也。仍命遣史官傳諭。
정조 9년 · 목
疏略曰。臣於見職。萬萬不可强。而經過大政。拖至七朔。暫猶爲難。況可久乎。一之已誤。其可再乎。疏陳筵奏。冒死煩籲。前後非一。而言辭拙訥。誠意淺薄。不能上格天聽。下遂微諒。昨於賓對。復以草草之說。申控前懇。特蒙溫諭曠絶。厚被慰撫。宜不敢復事辭遜。而臣之情與病。猶屬一已之私。惟此銓衡之職。其任至重。況今輿人竊議。衆謗叢集。若復更過大政。則僨誤國事之罪。將至何極。苟使臣言出由中。意非飭外。則以殿下體物之仁。豈不思卒惠之道乎。特許鞶帶之遞。以爲公私之幸。批以。筵敎丁寧。卿其勿辭行公。
정조 9년 · 강
副司直權噵疏請休致。賜批。
정조 9년 · 목
疏略曰。伏以。臣誠無足以格上天。詞無足以感至尊。輒陳休致之懇。未承允副之命。一念絓結。恒自悼歎。乃於春初。風病復發。其能回甦。實是意外。名留朝籍。將焉用哉。顧臣所兼瓦署提擧之任。三載待罪。一味曠務。求解不得。每切惶懼。此際乃有貶坐申飭之命。而以此病實。萬無赴坐之望。病裏悚蹙。若添一病。夫引年乞退。卽人臣之廉防。優老許休。是聖世之美典。如臣癃痼。安得不冒瀆哀號。以冀慈覆之矜念也。亟降許退之命。以卒生成之澤。批以。非不欲副施。朝廷不可無耆舊。卿其勿辭。俟少間磨勘。
정조 9년 · 목
疏略曰。伏以。臣情旣危蹙。分甘屛伏。不敢爲復廁朝端之計。而特因御製編校。事體至重。飭敎屢勤。不得己拚棄廉防。冒沒趨承。而卽伏聞以醫監殿最之今日內磨勘。飭敎又下。以臣踪地。可以晏然赴公。自同無故。以壞朝廷之四維也哉。伏乞勘臣逋慢之罪。以肅朝綱。批以。所辭太過。卿其勿辭。卽爲磨勘。○敎曰。疏批旣下。且有今日磨勘之命。自政院更加各別嚴飭。該監褒貶。使之卽爲擧行。
정조 9년 · 강
命前判書金華鎭敍用。備堂仍任。
정조 9년 · 목
敎曰。日前處分。不過飭勵。兼爲自此進身。由單捧入。專由承宣之昏謬。前判書金華鎭敍用。備局有司堂上仍任。
정조 9년 · 강
命備堂趙㻐越俸七等。
정조 9년 · 목
敎曰。赴衙。不赴闕可乎。借或病有難强。可强於貶坐。不可强於賓對。亦可謂理會不得。今因磨勘各司書入事。仍問何時設行。始知其稱以調病。臥待僚堂之筵退。向筵疏暢二字之敎。反爲曲避捏嫌之資耶。跡犯慢忽。事涉駭乖。不但有關國體。似此罣窒之習。宜卽矯正。備局堂上趙㻐越俸七等。
정조 9년 · 강
勉副藥院都提調金尙喆。以徐命善代之。
정조 9년 · 목
敎曰。箚批旣言之。 領府事兼帶藥院之任。今姑勉副。又敎曰。藥房都提調前望單子入之。
정조 9년 · 강
召見承旨校正郞廳于誠正閣。右副承旨洪明浩。校正郞廳申大年李家煥。記注官洪健修。
정조 9년 · 목
予曰。正書一日幾張。刊印當在何間乎。大年等曰。一日不過三張。刊役亦似不遠矣。予曰。通計訖工。似當動費三數月矣。僉曰。然矣。予曰。正書日雖一張。先卽始刊宜矣。大年等曰。摠裁大臣更爲校正。然後可以入刊矣。頃有校正堂上差出之命。而大臣有所難安。不敢奉承云矣。予曰。今幾入刊。則校正堂上。亦似不緊。曾經奉朝賀。而以編次人行公。且多已例。然大臣必以摠裁之任。爲難安之端。則來頭擧行時。以監印廳啓曰云云之意。爾等往傳大臣。此是不刊之書。設廳捐吉等節。一依他廳例。草記擧行事。竝爲傳諭。
정조 9년 · 강
汰宣傳官李永秀。
정조 9년 · 목
敎曰。近見監軍單子。連日以受由懸頉。近來宣傳官輩所爲。極爲駭痛。宣傳官李永秀汰去。其代令該曹口傳擇差。
정조 9년 · 목
敎曰。政月非瓜遞之限。銓任亦非數易之職。昨筵筵敎。何等丁寧。前人已例。不止一二。然又尋章如是丐免。事體所在。誠極未安。 吏曹判書李命植從重推考。
정조 9년 · 강
命藥房殿最。明日爲之。
정조 9년 · 목
敎曰。藥房殿最。明日爲之。都提調入來監煎之意分付。
정조 9년 · 강
遞承旨鄭景淳。以李秉模代之。
정조 9년 · 목
政院以景淳在外。啓請下諭。敎以。許遞。前望單子入之。
정조 9년 · 강
以洪明浩爲大司諫。前望也。
정조 9년 · 강
王大妣殿進御一錢五分重人蔘粟米飮前方中。命加人蔘一錢。今明日煎入。榻敎也。
정조 9년 · 강
召見校理申耆于誠正閣。
정조 9년 · 목
予曰。北漢穀簿。近不成說。軍器諸具。亦甚疏虞云。特遣爾按査。雖與暗行有異。行色固宜秘密。爾須卽今馳往入城。方可出頭。嚴飭各門銷鑰。毋得透露消息。事係軍務。凡百擧行。十分嚴秘。雖至屢日。一一査實啓請。軍官各別擇去。民情戎政。詳細採探。別單書啓。歸路平倉。亦爲摘奸以來。
정조 9년 · 강
召見摠裁大臣金致仁。承旨李亨元于誠正閣。
정조 9년 · 목
予曰。通編今幾入刊。而其間不無增刪處。卿之所見果何如。致仁曰。俄伏承郞廳所傳聖敎。誠爲至當。萬幾之暇。領略無遺。臣不勝欽歎矣。予曰。細瑣不緊處甚多。故俄有所下敎矣。致仁曰。續典亦多有當刪處。誠如聖敎。謹當與郞廳相議刪定矣。予曰。補編亦當添入。而大體增條數甚無多。此冊其將纖悉具備。可謂集大成矣。致仁曰。然矣。予曰。耆老大臣。爲勞不少。續典校正時。先卿曾爲摠裁之任。事不偶然矣。致仁曰。在昔　先廟。先臣果監董始終矣。予曰。續大典板。曾已分寘京鄕。今番亦寘之三南似好矣。 致仁曰頃有使兩南監營印刊之敎。而臣意則自各其營上送物力于校書館。使之印去。尤好矣。予曰然則載之事目。自本館印頒宜矣。予曰李家煥亦習於典禮乎。致仁曰自初監董。又兼博識矣。予曰申大年亦甚綜密矣。致仁曰然矣。臣之賤疾。近甚添頓。披閱之際。神精昏瞀。未免專委於郞廳。頃伏承校正郞廳差出之命。不敢奉承。臣之方命之罪。益無所逃矣。予曰。卿言過矣。今幾入刊。又有郞廳。則堂上差出。亦甚不緊。禮典當出給。從近擧行宜矣。予曰外邑之無冤錄。亦甚關緊而多無處云。此亦不成說矣。亨元曰然矣。
정조 9년 · 강
命大典通編監印後。摠裁大臣當進箋。此箋文載之卷首。
정조 9년 · 목
敎曰大典通編印役將始。俄筵亦已言之。監印後進書日。總裁大臣當進箋。因以此箋文載之卷首事。令監廳知悉。
정조 9년 · 강
命兩司笠餙胸褙復舊刪。 政府政院前導牌。復設當否。大臣承旨。各具意見以啓。
정조 9년 · 목
敎曰。今因大典通編校正事見之。儀章條有曰。司憲府司諫院官笠餙用玉頂子。大司憲胸褙獬豸。近來則玉頂子只用於憲長。諫官則不用。本院如有流來頂子。此後依例用之事分付。曾聞獬豸胸褙。至今在府中云。而向者一都憲外。皆却不用之。此亦儀章也。況冠貼獬豸胸褙。豈或異同。此後申飭復舊制事。亦爲分付。因此思之。大君王子公主翁主及議政府承政院。皆有引陪皁隸佩錫牌鑞牌。皆今遵用。惟政府政院前導無此規。何時廢閣。復設當否。大臣及承旨。各具意見以啓。
정조 9년 · 목
敎曰。向因掌務官。以監煎入來。仍爲入侍。使之往傳于卿矣。今至多日。尙不仕進藥院。虛佇之餘。曷任悵歎。且聞本院及訓局太僕廚院貶坐。皆不出令。卿之所執。太過太過。皆於一兩日內爲之。仍爲登對事。遣史官傳諭。
정조 9년 · 목
左議政洪樂性曰。彌日潦雨。頗以爲慮。卽見各道雨澤狀啓。各穀茁茂。可占豐年。民事誠多幸矣。予曰。來頭尙遠。雖未可預知。而以目今所見。實有豐登之漸。此後雨暘之適中。是予之望也。樂性曰。俄聞戶判事。誠萬萬駭然矣。予曰。不先廟謨而先提戶判事。有若開卷第一意者然。如是之故。徒傷朝體。反增其習。且須寘之。而今日疏擧。又何故云耶。樂性曰。頃承越俸之命。似緣惶蹙而然矣。左承旨李秉模曰。疏辭中以不參日前次對。屢蒙嚴敎。萬萬惶悚爲辭矣。予曰。職非大僚。而焉敢以越俸之故。輒欲疏擧乎。此無非放恣無忌之致。勢將以不治治之。不陷罪辟則幸矣。自陷罪辟則罪之。而第欲見末梢之如何矣。又敎曰。戶曹下隸之棍治。俄令待下敎擧行矣。卽聞檢杖聲。出於兵曹。兼春秋出問其委折。金健修還奏曰。方宣布下敎云矣。予曰。戶判入來與否。斯速知入。健修以戶判待罪闕下。方欲呈疏之意仰達。予曰。此非煩稟之事。在院承旨爲誰。而擧行如此乎。戶曹判書趙㻐追入。予曰。卿之處義。實不可曉。分義道理。何敢如是乎。俄以不治治之之意。已有所云云。而若以越俸之故。引義不出。則朝廷將無越俸之法乎。今欲處分。則適中其願。故姑爲寘之。眞所謂難化之民。從今以往。任其行止之外。無他道。此是卿氣質之病。繼自今改之爲宜。㻐曰。臣之情勢迫隘。聖上業已洞燭。豈敢以越俸引義乎。予曰。白徒初仕。事甚無義。予意則以參奉守奉官。陞作參上窠。未爲不可矣。 命植曰。聖敎至當。而士族之至老未小成者。數亦夥然。今若如是。則恐有別般難處之端矣。予曰。卿言甚周便。周便則無可爲之事。然此則猝難通變矣。知事具善復曰。臣以　永祐園補土事。更承下敎後。當出去矣。予曰。果何處云乎。善復曰。來龍云。而今番雨後。安樂峴亦有補缺處矣。予曰。何日當出往乎。善復曰。明當往審役處。而具聖元鄭道弘兩人。頗解堪輿。又將率往矣。司直徐有大曰。安樂峴役處。臣亦當出往矣。予曰。具鄭兩人。使禁將召入。予曰。　園所有頉處地形。詳細奏達。具聖元曰。此爲主脈入首處而甚緊重。大體因水道之不順。致有此頉。今當補土時。順其水道。恐不可已矣。予曰。自　園所相距幾何。 聖元曰。爲後三節矣。予曰。坐向汝知之乎。聖元曰。臣雖未敢近前詳審。而似當爲甲坐庚向矣。予曰。汝進見役處後。更爲待令。此人地處何如。善復曰。聞是士子。爲科業云矣。副司直徐有隣曰。前戶判鄭一祥支勅正例。要臣一經御覽。而臣有母病。久未登筵。今始待令矣。予曰。戶曹郎廳入侍。戶曹正郞具膺持支勅正例進前。予覽訖。敎曰。前箕伯所見何如。鄭民始曰。鋪陳屛帳飮食等節。京畿兩西各自不齊。或以爲關西定例。他道援以爲例云。而臣則獨以爲不然。道道邑邑。豐薄不同。萬無一齊之理。雖以物力酌定事言之。物價在在各異。恐無通行之望。至於飮食之節。西路則自有詳定之例。屛帳鋪陳則自不無差等之時。臣意則各其道酌量分定。似好矣。予曰。各自定例。亦似無妨。然姑不時急。更爲商量。從後稟處。予謂樂性曰。原任大臣之引義。果何故也。殿最有命。而尙不擧行。徐判府事亦不入於監煎矣。樂性曰。或因身病之沈劇。且緣情勢之迫隘。俱不得擧行云矣。予曰。卿之殿最。何當開坐乎。樂性曰。臣之處義。尤極惶悶矣。予曰。過矣過矣。筵退後。卿須傳此筵敎於諸大臣好矣。樂性曰。謹當依聖敎往傳矣。予曰。戶判事益駭然。人之秉心。貴在尙直。而前後擧措。太甚逕庭。俄者不治治之之敎。良以此也。戶隸科治事。皆是戶判之罪。姑爲分揀放送事分付。予曰。卿往會校書館。使役好矣。判尹鄭昌聖曰。今將赴貶坐矣。予曰。然則罷坐後仕進。今日先爲正書數行。明朝持入。
정조 9년 · 강
左議政洪樂性以洪忠水使趙心泰狀啓覆啓。
정조 9년 · 목
樂性啓言。卽見洪忠水使趙心泰狀啓。則備陳行本營三條變通之策。仍請令廟堂稟旨分付矣。其一。本營設始之初。減布水軍二百名。充定營下。二百名則散在各邑矣。伊後各邑頉報巡營。盡移本營。營底民居。近漸大縮。父子兄弟無或倖免。一城嗷嗷。將有渙散之慮。各邑有水軍處。以此二百名。分排移定後。只許納布。以爲自城底給價雇立事也。其一。刱設行營之後。歲入不足。本營代錢之逐朔移劃者。殆近半千。至於下屬之來往。項背相望。其所爲弊。已至難支之境。且安興一鎭。處在險嶼作爲要害。勢將致力於舟師。而汊港不廣。本營戰艦。不得移迫。舟師邑鎭。相距稍遠。虛擁舟師之營號。而脫有緩急。無以措手。本營則旣在諸邑之中。道路惟均。發號招聚之方。絕勝行營。以此較彼。輕重皎然。 帥臣則往鎭本營。一如前日。虞侯則替住行營。似合便宜事也。其一。行營水陸。元無一烽者。極爲疏虞。今於城內。設置南北兩烽。而至於南洋間烽。海路遼闊。無以直報。更設兩烽於近城島中。以爲接續侯望之道。而四處新烽。一將一卒。合爲八名。一年料下。當爲三十八石零。以該營所在餉米。磨鍊上下事也。水軍移定事。二百名水軍之充定於城內。民情亦涉可矜。而近來良丁之苟艱。軍額之難充。無邑不然。則移此之瘼。添彼之弊。有非朝家一視之政。分定各邑一款。今難輕議。寘之。水使出鎭安興。蓋出控禦之意。而戰艦旣不移泊。形便不及本營。則宜有更商之擧。而給代之折半移送。本營之校卒。全失生理。下屬之陸續來往。兩處之主客俱困。帥臣所論。誠有意見。而臣於此事。又有一番陳達者。向來安興境稅船護送之全屬水使。雖緣擇人矯弊之意。而閫任體貌。旣與僉使有異。且爲泰安數遞之弊。而移之水營。則水使數遞之弊。此之守令。尤所當恤。第念本營虞侯。曾任元山之點檢。亦有下屬之慣熟者。今若以虞侯來住行營。專管護送之任。一如當初僉使擧行之例。則官名雖殊。利運則一般。水使數遞之弊。亦可無慮。至於安興城操。水使自當依前設行。而雖値停操之時。亦可以巡到行營。按視軍籍。點閱戰器。則其在控禦之道。少無疏虞之慮矣。今此水使之議。又出於重關防祛弊瘼之意。以此以彼。合有變通。水使則依前長住本營。春秋城操及停操時戰器點閱時。使之往來審視。虞侯替住行營。摠察安興之事。護送一款。亦依元山例擧行。而如是變通之後。虞侯責任。比前稍重。視堂下兵虞侯例。以三品人員另擇差送。似合事宜。行營烽臺設寘事。當初設始之時。不寘一烽者。似涉疏虞。第念安興地形。逈臨海門。遠近島嶼。俱在眼底。雖不設烽。自可領略。古人之不寘烽臺。必緣於此。到今新設之論。未知其穩當。軍丁之難辦。廩料之糜費。猶屬第二件事。請今姑寘之。予詢將臣。訓鍊大將具善復曰。當初變通之時。臣亦參聞矣。近來詳聞事情。則本營土卒。不能支保。漸次渙散。當其風和。水使移住安興。則往來之弊。不一其端。大抵無戰船之帥臣。獨在安興。大違待變之法意。稅船護送則一虞侯足矣。水使依前仍留本營。使虞侯移守安興。事極便當。水梱事。亦甚可矜。營底空虛。則將何所恃。庶有變通之道。則朝家宜乎軫念。至於間烽設寘。猝難輕議。姑觀前頭處之。亦未晩也。寘之好矣。御營大將李柱國曰。水使之移住安興。少無所益。往來廚傳。反以爲害於列邑。雖以下屬言之。遠地立番。實有難支之弊。且戰船旣在本營。則無戰船之水使移住無義。今若革罷。則不無鎖刻之嫌。 虞侯則移住安興。水使則依前在本營。似好矣。摠戎使李昌運曰。臣旣未經洪忠水梱。安興形便。亦不得經眼。故水使虞侯之間。其移住便否。不敢臆對矣。禁衛大將徐有大曰。當初帥臣移住。蓋出重關防之義。苟有所益。列邑之廚傳。下屬之受弊。有不暇恤。而戰船旣繫於水營。則水使之移住。實有徒擁之歎。爲此而還設本鎭。則水營本以殘閫。一自安興寄屬之後。略有所賴。更難變通矣。水使勿爲移住。虞侯一依元山留防之例。使之留住安興。事甚便宜。至於烽臺加設。似難輕議。今姑寘之好矣。予詢兵判。趙時俊曰。水營形便。雖未及目見。而蓋聞戰船則繫泊本營。水使則移住安興。其間水路。幾近三百里云。有違設舟師備不虞之意。今此虞侯替住之論。不無意見矣。予詢曾經錦伯有司堂上。吏曹判書李命植曰。 水營移住之初。臣以湖西藩任待罪。故變通之實。得聞之矣。當初江華設統禦營之後。以安興爲掎角之勢。罷僉使而屬水使。水使之兼守城將。甚乖格例。而非移住則不可兼守城將。故不得不然。而若而弊端。雖曰有之。不如依節目往來之爲當矣。行副司直徐有隣曰。蓋此城戶之困瘁。專由簽丁之滋多。而二百軍額。移送無處。恐不可輕議。地利不如人和。保障要道。水使移住行營之後。本營軍校。便失半年給代。民戶日就減縮。卽此一事。合有商量。不獨戰艦之各寘。形便之反遜而已。安興之復寘僉使。果有鎖刻之嫌。水使則依前留住本營。虞侯另擇下送。替住水營。兼察護送。誠甚得當。烽臺事。古人之或設或不設。自有意見。今不必更議設寘矣。知敦寧鄭民始啓言。臣則旣未詳形便。又未見狀本。不敢臆對矣。吏曹參判沈豐之啓言。臣於今年春巡。歷審行本營形便矣。行營則無戰船。而水使之移住。已無意義。且自移住以後。本營受弊。不一其端。槪不但往來頻數。驛路偏若。奔走絡續。營屬難支而已。方其空營之時。則主管無人。城堞軍器。亦無以隨卽修葺。臣欲以此一番狀聞。仰請變通而未及矣。今此水使之陳聞。臣曾與議。虞侯則替住行營。水使則依舊例仍住本營。似爲得宜。至於烽臺。事係刱設。恐難輕議。而營底軍丁之弊。則誠如水使所陳。以此之故。本營土卒。漸就渙散。目今良丁雖甚難得。其在重關防軫弊瘼之道。似不可不酌量分排於各邑。以爲矯捄之方矣。敎以。軍丁事。以今閑丁日縮之時。二百軍額。移送於何處。然朝家旣聞之後。使營底土卒。依舊荷擔。甚非所以一視之意。更令道帥臣。詳究矯弊之方。具意見狀聞後稟處。虞侯替住行營事。與當初節目稍異。而營邑之弊旣如此。卿等之見又如此。鎖刻之嫌。有不足顧。依卿所奏施行。烽臺事。依爲之。
정조 9년 · 강
命兵批亦以吏批實職入。擬差桂坊。
정조 9년 · 목
吏曹判書李命植啓言。近來蔭官甄復路阻。各司中兵批末仕武科壯元。至於二十四五人之多。事甚難處。今當大政之月。格例自別。有難任自擧行。桂坊官雖非吏批所出。若於吏批窠。通融參用。兵批亦必以吏批實職中人。擬差桂坊。則可爲矯捄之道。故敢達。從之。
정조 9년 · 강
命別檢換作令窠。更爲論理草記。
정조 9년 · 목
吏曹判書李命植啓言。日前次對。大臣以臺疏覆啓。有虛司果四人收用後。甄復一人事。仰達蒙允矣。勿論虛司果與甄復。目今參上窠闕絶少。當前大政。亦有虛司果多出之慮。誠爲可憫。而承文參下餘在之人。其數無多。每當別檢排擬之際。輒患苟簡。而別檢與令。俱非舊大典所載。而旣是隨時通變之窠。今若以別檢作缺者。除出幾窠。換作令窠。則似有稍裕之益。而事係官方。請下詢大臣處之。予詢大臣。左議政洪樂性啓言。吏判所奏。實出於隨時變通之意。而官制增減。毋論大小。事係重大。恐難續續變通矣。敎以。隨時增減。不害爲通變之政。然再昨年收議後處分。未能記得。吏判退考其時草記。更爲論理草記。
정조 9년 · 강
永祐園補土時。命士人具聖元口傳付軍職。
정조 9년 · 목
敎曰。　永祐園補土時。士人具聖元。畢役間令該曹口傳付軍職。冠帶常仕。
정조 9년 · 목
敎曰。呈辭判義禁許遞。 政官牌招開政。
정조 9년 · 강
有政。吏曹判書李命植。參判沈豐之。兵曹判書趙時俊進。
정조 9년 · 목
以韓光植爲持平。李泰永爲副校理。李在協爲判義禁。
정조 9년 · 강
以李夔爲兵曹參議。
정조 9년 · 목
敎曰。兵曹參議前望單子入之。○政院以李夔方在罷散中啓稟。敎以。敍用。
정조 9년 · 강
遞承旨李漢豐。以朴祐源閔台爀爲承旨。
정조 9년 · 목
敎曰。不爲仕進承旨遞差。與未差之代。前望入之。○政院以台爀方在罷散中啓稟。敎以。敍用。
정조 9년 · 강
假注書李宗烈。以領敦寧鄭存謙判府事徐命善附奏啓。
정조 9년 · 목
書啓以爲。臣敬奉聖諭。馳往傳諭于會賢坊長興洞契領敦寧鄭存謙所住處。則以爲。臣於蹙伏訟罪之中。不自意史官臨宣聖旨。以貶坐之引義不行。諭之以過當。勉之以開坐。惶恐感激。汗涕交逬。感悚之極。不遑自恤。謹當祗承明命云矣。○又啓言。臣敬奉聖諭。馳往傳諭于薰陶坊苧廛洞契判府事徐命善所住處。則以爲。臣於惶蹙之中。史官來宣聖諭。以監煎之不進。貶坐之不行。誨諭旣勤。敦勉且摯。臣奉讀以還。且感且惶。不覺衷情之抑塞。臣之情地。不容自同平人。束帶赴衙。月前筵席。略已仰陳。以聖上曲庇之恩。亦何忍枉其性而强其難强哉。惟有早被重勘。使殿最無曠云矣。
정조 9년 · 강
命別檢陞作令窠。依草記施行。
정조 9년 · 목
該曹啓言。癸卯六月二十三日本曹草記批答。敎曰。　陵殿官文蔭窠之無論參上參下岐。換互陞降。特不過隨時變通之政。已例不啻班班。況今僉議無甚參差。自明日都政。依議施行。窠數事。依草記施行。前頭又有不足之弊。更加陞作。亦何妨也。大抵出六未及區處。復職間多竝施之故。虛司果之盡數調用。杳無其期。此則鄭判府事議。誠得之矣。此後除非不得已復職。分排虛司果未付職中。一從出六次第付職可也。同月二十四日都政時。齊陵　厚陵　英陵　莊陵別檢陞作令。　順康園　昭寧園　仁明園守奉官。換作文守奉官矣。其時傳敎。已有前頭又有不足之弊。則更陞作亦何妨也爲敎。今日參上窠乏之弊。雖在數年前。聖鑑已爲洞悉之矣。臣之所奏。不過事在目下。不得不仰達者。而伊時別檢之陞令爲四窠。守奉官之換文參下爲三窠。通以計之。別檢只減一員而已。今雖更減若干員。其數不至太多。又不必更爲作窠。只以都政之所出窠。隨缺隨陞。則恐爲便當。旣伏承更考草記之命。故敢啓。敎以。依草記施行。
정조 9년 · 강
禮曹以李復初離異事。發關該道査報後。更爲稟處啓。
정조 9년 · 목
該曹啓言。因李復初離異事啓目。判付。入偏之際。在所審愼。依筵敎詳査兩造。更爲覆啓事啓下矣。謹以判付內辭意。卽爲分付于李復初及閔女同生娚閔文顯。而査問事。仍爲招致。則李復初卽爲來待。而閔文顯則稱以年幼。不知委折。詳問於渠之父閔百賢而後來待云。故臣以當初李復初呈狀中。閔女逃走。與其同生娚。同爲推出云。則此事推問肯綮。專在於渠。而推諉於其父者。非但事理不當。傳敎之下。安敢如是之意分付。而更爲催促。則已爲下往于渠父所在扶餘地云。事體所在。誠極痛駭。自臣曹卽爲發關該道。捉致閔文顯及其父百賢。各別明査報來後。請更爲稟處。允之。
정조 9년 · 강
判府事徐命善陳箚請勘。賜批。箚略曰。史官之回。略已附陳。而株守難變。辜負滋大。其在朝體國綱。豈可一向涵貸。任其慢蹇乎。玆不得不早控短箚。冀被嚴誅。伏乞　賜處分。俾不至瘝厥事而益厥咎。批以。予之前後曲副于卿。敦勉于卿者。予亦有熟量而然。豈或强卿以不可强之事乎。書啓箚辭。一向邁邁。誠信不孚。予竊瞿然。監煎後入侍有命。卿須趁明早仕進。聽我面諭。仍命遣史官傳諭。
정조 9년 · 강
判府事李徽之陳箚請勘。賜批。
정조 9년 · 목
箚略曰。臣罪戾山積。歸身固敗。恩批荐下。瀆擾是懼。雖歸私次。有罪未勘。罔非訟愆之日。晏然赴公。臣分之所不敢出也。方欲構箚書呈之際。史官儼臨。恩諭鄭重。責之過當。飭以開坐。臣豈不欲趨進奉承。而情病旣苦。末由擧行。略具短箚。冒犯崇嚴。伏乞亟賜處分。以勵群工焉。批以。愼節極用慮念。然一時美痾。自可勿藥。卿須安心勿辭。一兩日內。卽爲開坐磨勘。仍命遣史官傳諭。
정조 9년 · 강
遞承旨鄭景淳。
정조 9년 · 목
敎曰。近來不緊辭疏。政院無難呼望。以還出給。書出朝紙。身居惟允之地。不念國綱之屑越。當該承旨遞差。
정조 9년 · 강
諭領敦寧鄭存謙。判府事李福源。
정조 9년 · 목
敎曰。俄因李判府辭箚。且聞左相言。卿等亦皆引義。貶坐不欲擧行云。卿等之事過當。卿等體予此意。安心開坐事。遣史官傳諭于鄭領敦寧李判府事。
정조 9년 · 목
箚略曰。伏以。臣罪戾層積。歸身司敗。未獲處分。恩諭荐降。屢瀆爲懼。退伏私次。悚蹙之悃。常如胥命之日。卽伏奉下敎。有惠民署貶坐。從速擧行之命。益不勝惶恐之至。方此怵惕自訟。其何敢晏然褒貶人哉。伏乞亟降威罰。以彰其慢焉。批以。箚辭決知其過當。安心勿辭。卽爲磨勘。仍命遣史官傳諭。
정조 9년 · 강
召見有司堂上稟事諸堂于誠正閣。副司直徐有隣。知敦寧鄭民始。兵曹判書趙時俊。訓鍊大將具善復。戶曹判書趙㻐。刑曹判書金魯鎭。禁衛大將徐有大。
정조 9년 · 목
敎曰。次對久未爲之。廟務之曠滯可悶。有司堂上未回啓公事。就議大臣後。與稟事諸堂。午後來待。時俊曰。伏承下敎。以時急廟務之可以稟達事。往問大臣則大臣。病勢尙未脫危。不得收議矣。予曰。無大臣而有回啓之例乎。時俊曰。有特敎則或有稟定事矣。予曰。有司堂上第爲進奏。其中不得不問議大臣處。則稟過後就議。時急事務。因爲回啓也。
정조 9년 · 강
命英陽縣屯田川陳。別般釐正。
정조 9년 · 목
兵曹判書趙時俊啓言。頃因英陽民人上言。內司屯田白徵之弊。有分付該道詳査之命矣。卽見慶尙監司鄭昌聖所報。則以爲本縣首比面莒洞里時存居民。不過九戶。而內司原屯田五結二十負七束內。舊川陳二結二負。已爲懸頉。三結十八負收稅錢。爲六十三兩零。而今川陳四十二負。入於此中。未得頉減。一體納稅矣。蓋此屯田土地瘠薄。而等高之田。殆過其半。一負所出。猶患不足於二斗之納。陳田責稅。殆同龜背刮毛。未頉陳田四十二負。捧甘內司。俾卽減給。等高處。次次降等。從實執卜爲辭矣。屯田一負之二斗納稅。雖是法例。九戶殘民。猶患準納。則又於川陳徵稅。極爲可矜。在前川陳之許頉。亦過二結。則今於四十餘負之川陳。不甚大段。依此數減給。分付內司。至於田政之等數高下。有難輕議。而似此瘠薄。宜有別般釐正之道。其中最高之等。量宜減等。從實執卜。以爲屯民保存。請一體分付。從之。
정조 9년 · 목
副司直徐有隣啓言。前因慶尙監司李秉模査啓。貿穀之弊。更令帥臣商量覆奏分付矣。卽見統制使李邦一狀啓。備陳營樣凋瘵。支放過萬石不足之狀。仍附救急之策。幷令廟堂稟處矣。其一。均役設始後。本營防布減半之代。以各邑結錢中八千九百九十八兩。分劃輸送。以爲給代之需。若以此錢依詳定例。勿爲捧錢。許令納租。而自監營分排沿邑。則皆是營穀船運處。因便添載以送。則民邑俱便。歲可得八千餘石。若其結錢之代。以營穀之在兩湖者。作錢充數事也。其一。本營別餉米。合爲五萬六千九百九十餘石內。罷債加分條及應留條外。年例半分二萬八千餘石耗條一千三百餘石。乃是本營劃給之餘穀數。亦限停退條收捧間。取用事也。其一。右陳兩條。雖蒙許施。當自明年可行。至於今年支放。拮据無策。本營錢貿米元數一萬四千餘石內一千石。昨年因放料之不足。自備局入啓劃給。今年亦依昨年例。一千石特令仍劃事也。劃付結錢之以租代捧事。結錢所捧之以錢不以穀者。已是均廳之法例。八千九百九十八兩。雖已劃給統營。其爲結錢。則與京司上納。似無異同。今若以租代錢。果不有妨於事例乎。雖以穀價言之。昨歲純豐穀賤傷農之時。民願納租。不是異事。而如値歉歲。穀價稍踊。則以一兩錢換一包租者。決不相當。當此之時。該營藉定式而督徵。貧民說時價而稱冤。誠爲難處之端。以啓無窮之弊。而換租之後。自該營送船運去。則可無貽害之事。不然則運船雇價。雖自元穀中減除。至於色落情債等雜費名色。從何徵出。此不可不細可商量。且一戶所當。僅爲斗餘穀云者。誠如狀辭。而在豐歲則一包之多。備納似易。在歉年則一斗之少。辦出極艱。今此帥臣所陳。只從豐歲而說去。不念歉年之辛苦者。恐不免矛盾。然而該營事力。去益凋殘。遠外懸度。有難的信。更令道臣詳察民情。往復帥臣。商確歸一後狀聞。以爲稟處。劃給餘耗加劃事。沿邑別餉。係是軍食。不啻凡他還穀之比。而每年半分耗條二千八百餘石內。一千五百石。年前已爲劃給該營。今又以所餘一千三百餘石。盡數添劃。則該營別餉。當無一包息耗添數之益矣。若逢水旱。元穀多縮。別餉名色。將至耗竭乃已。且該營之三道還穀。辛丑以後未捧之數。合爲二萬八千五百餘石。今年秋事。已有豐穰之徵。荐熟之餘。庶期其可得盡捧。盡捧之後。該營需用之耗。當無減於辛丑以前。而況添以一千五百石米耗之前劃者乎。此則姑置之。以待明春還穀捧未捧成册上來後。更議未晩。錢貿米一千石仍劃事。所謂錢貿者。旣是營錢所貿。雖曰句管於本司。較之元會。煞有所異。而該營支放之不足。又是京外之所稔知者。許劃一款。不必靳持。依昨年例許施。恐合事宜。而或關民結變通。或係穀物許劃。請就議大臣後稟處。予詢諸堂。知敦寧鄭民始啓言。均廳事目。至爲嚴重。本廳所捧。旣是純錢。則獨於統營。許捧以租。決不可行也。至於餉耗。每有不足。年年以國穀劃給。亦是難繼之道。錢貿米。果難一切防塞。兵曹判書趙時俊啓言。此是臣有所構草者。而有隣已爲仰達矣。敎以。統營事勢之凋殘。朝家不可不另求蘇弊之方。狀請諸條中結條租事。民情決無樂從之理。況均廳事目。雖極至嚴。結米之改以代錢者。可仰聖意之攸在。本廳元納。尙此然矣。到今豈可爲一統營。創此前無名目。不念貽民弊之端乎。雖以帥臣言之。遽然陳請。未免率爾。至於以租徵捧。又是本廳所無之事。事體所在。此一款。不可勿施而止。該帥臣重推。餉米事。錢貿米事。卿等意見果好。不必就議大臣。依卿等所奏施行。
정조 9년 · 강
命戶曹生銅。換用於御營。
정조 9년 · 목
戶曹判書趙㻐啓言。每於七月。有弓角契八千餘兩上下之例。而曹中錢貨。見方匱乏。實無上下之道。聞昨年以本曹所在生銅。依折價換來訓營錢。推移上下云。臣意則惠廳旣有生銅貿置之規。依折價以銅換用。則在惠廳少無損。在臣曹亦足爲一分救急之方。故敢達矣。予詢惠堂。副司直徐有隣啓言。惠廳管貢價。均廳管給代。此等推移。只在於賑廳。而賑廳錢貨。遺在不敷。京畿勅需之以錢貸下。方擬提達。而猶患難辦。以銅換置。其勢末由矣。㻐啓言。惠廳旣難推移。則依昨年訓營錢換用例。軍門中。請推移換用。敎以。換用於御營廳。
정조 9년 · 강
命白綿紙貢價。上下定式。
정조 9년 · 목
副司直徐有隣啓言。頃於白綿紙事。伏承依定式施行之命矣。第於來頭不無掣礙者。恒留八起。卽故相鄭判府事定式。而伊後或多或少。別無定規。且使一遵定式擧行。則滿八起之後。元貢價自當隨而見減。本廳則欲守令式。度支則必請加下。如此之際。每致紛紜。況於陳謝方物永除之後。亦不必膠守恒留之數。臣意則勿拘恒留數爻。戶惠廳往復相議。隨其容入。量宜上下。實爲兩便之道。今年亦限數千卷。請先爲磨鍊給價。予詢戶判。㻐啓言。恒留八起。乃是定式。今年則恒留中不足之數。至於六千卷之多。而挨過半年。終不給價。臣之頃日所奏。只欲遵守定式。而旣伏承給價之敎。至以彼國事。不可不預先留意爲敎。又有依定式施行之敎。而惠廳猶復持難。只欲以數千卷先爲磨鍊云者。實非遵守定式恒留八起之意矣。有隣啓言。戶判旣欲必準恒留之數。則無論新舊。恒留數滿之後。貢價上下。自當一依鄭判府事定式。故敢達矣。從之。
정조 9년 · 강
命長津設邑及長坡設倉鑄錢處所。幷議大臣草記。
정조 9년 · 목
副司直徐有隣啓言。長津僉使兼防禦使[便:I-POSITION]否。令道帥臣論理狀聞覆啓分付矣。卽見咸鏡監司李★(士+甲)狀啓以爲。該鎭之山川體勢。關阨隘險夷。合置重鎭之由。前已備陳。且其倉儲夥然。人戶甚多。土壤肥腴。流民漸集。設邑之擧。斷不可已。至若兼防營。則設施之初。多般糜費。與邑無間。而民情皆願設邑而不樂設鎭。如以設防營爲難。則姑設一邑。仍作獨鎭。一如北關外列邑之例。稍俟數年。觀其來效。陞爲防營。如或有違初料。則仍作獨鎭。以爲一分固鞏之道。且副衆民之望。事甚便宜。令廟堂稟旨爲請。而帥臣所論。別無異同。旣置官長。則邑鎭何異。而道帥臣狀本中以爲衆民願邑不願鎭云。則其在順民情之道。設邑似優於設鎭。而事關更張。請就議大臣後稟處。予詢諸堂。知敦寧鄭民始啓言。長津形便。臣未詳知。則設邑當否。無以定論。但設邑之際。糜費不些。而必當責出於朝家。若無實效。或不無弊。則恐不免無益之歸。兵曹判書趙時俊啓言。以長津栅設邑事。前日道帥臣初啓時。以粘目仰奏。敢陳不可輕許之意矣。今者道帥臣再啓中。謂以衆民之願邑不願鎭。而其言縷縷。必有利害之的見而然。第設邑之時。不但虛加邑號而止。創始之際。如有拘掣之端。誠爲難處。使道臣往復帥臣。設邑之許多事件。幷爲區劃。條錄陳後。更爲稟處似好矣。刑曹判書金魯鎭啓言。臣則未知其形便。而槪聞北人之言。則長津之民。距咸興爲百餘里。徭役之煩。誅求之弊。極其難堪。至願設邑云。民情果如此。則設邑亦無妨矣。敎以。戶判曾經本道伯。亦陳所見。趙㻐啓言。長津設邑之議。臣於待罪北營時。亦當嘗聞之。其民之皆願設邑。專由於該鎭別將之多不擇人故也。蓋自久勤差送之後。雖無識賤流。亦或得差。果不無侵虐之弊。今旣陞爲僉使。擇人以送之道。大勝於前。今則無論設邑與設防營。皆不必遽議。守令防禦使官名。平時則誠有高下之殊。而若値風塵之警。則關阨防守。在於人而不在於官名高下。雖以壬辰事言之。慶尙監司金晬。全羅監司李洸。忠淸監司尹先覺。全羅兵使郭嶸。三道十萬之兵到龍仁。見倭而自潰。文烈公趙憲以未通淸之文官。能擊破倭賊情。恢復淸州。以此觀之。官名別無關係。姑置之。恐無妨矣。予詢將臣。訓鍊大將具善復啓言。道帥臣狀聞。民願皆請設邑云。大抵地勢土沃。貂蔘亦所產。困於咸興府諸般擧行。民必設邑後乃已者。從願許施。事甚便當。禁衛大將徐有大啓言。長津之數千居民。皆是逋亡。渠輩雖是流戶。本以邑民。不願爲鎭卒土兵。民情旣如此。道帥臣狀請亦如此。姑先設邑。至於設防營。徐議之似無妨矣。敎以。係是更張之擧。戶判持難之論。亦有意見。就議時原任大臣。指一草記稟處。○有隣啓言。頃以長坡設倉便否。論理狀聞。覆啓。分付矣。卽見北兵使閔義爀狀啓。則以爲今若創置倉庫。多積穀簿。使荒絕之區。漸成都會之地。居民庶有依賴之勢。而毋論舊入與新入。皆許限四五年。勿侵戶役。不應田稅。如有願入之民。而難辦種糧之資。則量其所願。以附近倉穀物出給。收捧之時。勿使來納於所受之倉。而江口坪內。先設數間庫舍。使該倉監色兼管捧置。稍存民戶之繁。穀物之裕。設置倉厫。依願斂散。則無輕擧驛騷之弊。有新居募取之效。以此擧行。恐合事宜爲辭矣。無論多寡。旣有民戶之新接者。則不可不自官照檢。而距官府絕遠之地。有糶糴出納之擧。然後庶可爲照檢之道矣。帥臣所論。不無意見。而係邊邑民事。請就議大臣後稟處。予詢諸堂。知敦寧鄭民始啓言。多設關防。未必他日之得力。而募民設倉。創立鎭堡。則許多弊端。不一而足。此等處置之無妨矣。時俊啓言。江口坪內。旣有六戶新接之民。而不可刷出。則亦豈無覊縻之道乎。帥臣狀本中蠲其土稅。且給種糧。而使附近倉監色往來照管。以若干官穀。爲糶糴之道云者。不爲無見。而至於設堡。則待民戶之多數聚集與否。徐議之未晩矣。敎以。前北伯亦陳所見。㻐啓言。地是邊境。事係創始。臣於待罪北營時。旣無所料量。則到今有難遙度。禁將曾經北兵使。利害便否。似或詳知矣。敎以。禁將亦陳所見。有大啓言。北關往往有山高谷深。往往有一二村居。而難於還穀運輸。故倉舍間多有之。長坡居民。今雖數少。漸至多聚。一依帥臣狀請施之似好矣。敎以。就議大臣。草記稟處。○有隣啓言。鑄錢處所及句管衙門。有指一稟處之命。而旣係變通。亦不時急。待大臣造朝。請稟處。敎以。諸堂先陳所見。有隣啓言。處所則臨時停當。恐不晩。先定句管衙門。使之鳩聚銅炭。貿米鍮鑞。從長拮据。以待京外間處所之定。卽爲擧行。恐合事宜矣。民始啓言。臣意則常以鑄錢爲不便。更無仰陳。時俊啓言。今者中外之錢荒。不但轉甚。久儲貿銅。將作死貨。其勢不得不開鑄。而若言其處所。則不設於內而設於外者。庶可省弊矣。予詢戶判。㻐啓言。取考各年謄錄。前後鑄錢。利少而弊多。如或鑄得屢千萬兩。大有補於國家經費。則雖有許多弊端。或不必如此爲拘。而只鑄數十萬兩。不過一二年。又復匱竭。而貽弊則孔劇。臣於臺疏回啓之中。以民弊不可不念之意。已爲論列。今無容更陳矣。善復啓言。鑄錢事。目今錢荒。不得不矯救。而都下設始。決不可爲之。松都定處所。則省弊多矣。鍮鑄含錫等物。皇曆與節使之行。預爲貿來。似無掣礙矣。敎以。刑判曾經松留。亦陳所見。魯鎭啓言。松都旣多富民。設鑄之前。必不無先爲稱貿貸之弊。始鑄之後。亦恐有犯法抵罪之慮。如以京中爲難。曾前嶺營統營。亦有已例。惟在博詢而定行。敎以。卿與戶判就議大臣。指一草記稟處。
정조 9년 · 강
命三賑穀。以關西木劃給。
정조 9년 · 목
副司直徐有隣啓言。正言李敏采上疏。有廟堂稟處之命。今者三賑穀之劃給軍門者。所用雖係莫重。臺言意在積儲。聖批爲軫民弊。萬石小米之價。恰滿三萬兩。而他條改劃之道。實無方便之策。惟此嶺南牟還作錢之數。初無爲六萬石。而更因道臣所報。使之從民願作錢作租。未知錢爲幾許。租爲幾許。而毋論以錢以租。稱此數劃給軍門。俾爲補土時所需。則誠甚便當。但牟與租間。價本之卽地收捧。趁限上送。其勢誠難。而秋後始役。已有定期。先以常賑廳及各軍門所儲之貨。依數分排取用。更以牟租之價還報。則實爲通變之道。以此分付該道該廳與三軍門。仍以此意分付關西道臣。民庫及軍丁事。往復於曾經道帥臣。則其言或有參差。而大體則同。大抵民庫則會外罄盡。耗費漸廣。而弊終歸於富民。軍丁則舊法膠守。游年手漸多。而害滋甚於殘里。若不省其宂費。而俾出入之相當。定其免役。而俾多寡之裒益。則兩者之弊。難以矯救。酌量變通之際。勢難遙度。令該道道帥臣與各邑守令。從長商量。具意見狀聞稟處。而富民之差出都監一款。卽令革罷。實合事宜。而或關穀物移劃。或係軍民疾苦。請就議大臣後稟處。敎以。諸堂各陳所見。知敦寧鄭民始啓言。今見諸道穀簿漸縮之時。三萬包穀之輕易發賣。極爲重難。臣意則關西所在己亥連尺木。當爲七百同。旣不可行用。別爲儲積。終必杇棄而後已。非但空棄之可惜。雖甚麤短。以七百同。而當三萬兩之用。則亦必有裕。以此取用。似甚便副好矣。兵曹判書趙時俊啓言。意或以粘目覆啓。有所商議構草。有隣以其草本辭意。已爲仰奏。更無別般可達矣。敎以。訓禁主管役事。亦陳所見。訓鍊大將具善復等啓言。臣於閤外。聞有司堂上之言。則嶺南年作錢三萬兩。取用役所云。毋論某物。惟俟廟堂劃給。擧行始役而已。而知敦寧今以關西連尺木仰達。此木不得不捧準價發賣然後。似有區處之道矣。敎以。不必更爲稟處。依知敦寧言。以關西連尺木七百同。劃給補土所。民庫事軍丁事。亦不必就議。依此爲之。
정조 9년 · 강
命舊還蠲減。令守宰親執擧行。
정조 9년 · 목
副司直徐有隣啓言。伏見司諫元啓英上疏。舊還蠲除。徒歸於吏逋。另加申飭矣。舊還蕩減。德意何如。而民不蒙惠。吏緣爲奸。朝家提飭。非不申嚴。臺臣所論又如此。更自廟堂措辭申飭於八道兩都。凡有蠲減。必令守宰親執擧行。俾無如前之弊。如有不善擧行。惠不下究之事。隨其現發。狀聞論勘。一體知委。恐合事宜。而大臣旣不登筵。請就議後稟處。敎以。不必就議。依此爲之。
정조 9년 · 강
命畿甸支勅之需。量宜充補。
정조 9년 · 목
副司直徐有隣啓言。京畿支勅文書。今始磨勘。價米行將上下。而數爲八千餘石矣。以今京甸穀簿。許多米條之本色會減。有非體朝家軫念畿甸。另加貿儲之意。且勅庫設立。專恃此穀。便今消融。亦甚可惜。此旣以常賑穀物上下。則本道他道別無拘礙。嶺南作錢牟中。限三萬石許劃。計數移施。取其餘加貿穀物。依例糶糴。以爲來頭支勅之需。而其前先以賑廳錢。量宜貸下。待嶺錢上來。卽爲充補。恐合事宜。係是穀物區劃。請就議大臣後稟處。敎以。此事係是已停當者。至於畿甸穀物。莫若無限積峙之爲利民。依所奏爲之。
정조 9년 · 강
推平安監司鄭一祥。
정조 9년 · 목
副司直徐有隣啓言。平安監司鄭一祥狀啓。博川等邑漂失戶優恤之典。令廟堂稟旨分付矣。無論燒渰漂壓。幷請該曹稟處。筵稟定奪。知委於本道者。今爲五年。今番狀聞。以廟堂稟處爲請。雖緣新到生疏。不可無警。推考。狀本令該曹考例稟處。似合事宜。而大臣旣不登筵。請就議後稟處。敎以。係是應行之事。不必問議。依此分付。
정조 9년 · 강
命獄案檢驗。務從簡略。申飭諸道。
정조 9년 · 목
刑曹判書金魯鎭啓言。檢驗實因。專係人命死生。而近觀諸道獄案。則法文之外。多以己意參錯。仍以成獄者。間或有之。事甚可駭。已往姑勿論。自今以後。凡於檢驗時。務從簡略。一以無冤錄爲準。而如或有違於法文。則無論成獄與否。該檢官直令道臣隨現論勘之意。請申飭諸道。從之。
정조 9년 · 강
有政。吏曹參判李敬養進。
정조 9년 · 목
以尹尙東爲大司諫。沈埉白師謹爲持平。趙雲紀爲正言。安策爲修撰。
정조 9년 · 강
成均館以捲堂所懷啓。
정조 9년 · 목
所懷以爲。頃以 皇廟事。相率捲堂。書納所懷。批旨中昭晣院儒被誣。特施泮中薄警。第伏念 皇廟事體。何等尊嚴。而以如干僧徒借役之事。尙牧構報嶺營。嶺營移關錦伯。錦伯嚴關督飭發差。拘囚其董役有司者。專出於侮慢 皇廟。沮戲重創之事功。則臣等竊恐尊 王大義。因得臣輩壞了。臣等方治疏暴衷。而卽伏見洪忠監司李得臣疏本。滿紙噴薄。專事叫怒。放恣無嚴。罔有紀極。向日處分中不可直以擅發論爲敎。此秪爲所重之有在。快雪院儒之受誣。而渠以擅發二字。一向勘斷。其旨意深險。構人益急。必欲置院儒於罔測之科。而不知自陷於務勝聖敎之歸。渠疏中以不能先事禁斷。以杜滋弊爲言者。抑何意也。以 皇廟創修之役。謂之滋弊。而必欲先事禁斷。然後快於心耶。渠疏中以不能趁速明覈。如法嚴繩爲言者。又何意也。一査再査。猶以爲不足。而深恨其覈之不明耶。所謂如法者。未知何法爲可。而所謂嚴繩者。桎梏之不足而桁楊之。桁楊之不足而戕殺之耶。 皇廟董役之有司。有何讎怨於渠輩。而猶以不如法爲恨耶。渠所謂變幻事實云者。未知指酌的其何句語。而若以僧丁之衆寡。雇錢之多少。有所云云。則院儒之招。道伯之辭。各爲自明。而有此異同也。未知臣等變幻事實耶。渠反變幻事實耶。至若極口詆辱之說。必指春秋之罪人等句語。而不顧 皇廟之體重。必欲甘心於院儒。蔑視春秋之義理。敢阻修改之事役。則於 皇廟春秋。非罪人而何。以此情勢。何敢抗顏入堂乎云云。敎曰。士氣雖不可摧抑。朝廷當務靜鎭。卿以此意曉諭諸生。卽爲勸入。仍設食堂後草記。又啓言。諸生等以爲。臣等雖承勸入之聖敎。焉敢遽然入堂。以招冒廉之譏云云。敎以。更爲勸入。又啓言。諸生等以爲。臣等猥越之罪。無地自容。縮伏俟譴。不知所達云云。敎以。士氣自士氣。士習自士習。再命勸入。又不承從可乎。更爲曉諭。期於勸入。
정조 9년 · 강
命鑄錢處所。問議于原任大臣。
정조 9년 · 목
副司直徐有隣啓言以鑄錢處所事。與戶判偕往問議于左議政。則以爲目下病狀。轉益沈篤。俯詢之下。實無自力仰對云矣。敎以。此胡大事。如是遲滯。亦關國綱。問議于原任大臣。自本司指一草記。
정조 9년 · 강
王大妃殿進御人蔘粟米飮停止。加減六君子湯。命自今日一貼式煎入。榻敎也。
정조 9년 · 강
召見藥院提調趙時俊及輪對官監印郞廳于誠正閣。
정조 9년 · 목
予曰。醫官吳道烱。如已來待。召入。時俊曰。未及待令。故俄已催促矣。予曰。 王大妃殿暑氣痰候諸症。詳議于吳道炯後。進服湯劑。入侍稟定好矣。予命輪對官進前。問所懷。戶曹正郞洪元爕曰。本曹經費。極其苟簡。中米條尤爲不足。庚辰作米。本是戶曹所管。有非仍屬惠廳者也。若以此米還付本曹。庶可爲補益之道矣。予曰。此非新奇之言矣。予曰。禮典果已修正否。監印郞廳李家煥曰。盡爲釐正。而日月蝕救食條。姑未正書矣。予曰。刑典更無增刪處乎。家換曰。幾盡釐正矣。予命承旨金尙集讀刑曹回啓判付。仍命承旨李秉模亦同見判府。如有所見。各陳以奏。尙集等曰。伏見判下諸條。節節允當。無容更奏。予曰。召接卿等。欲聞意見。須爲可否。尙集等曰。臣等謏見。實無仰陳者矣。予曰。連年審理。頗費精神。而蓋參情恕罪。自多從輕之道。而外間則或以爲務從傅生之論云。而予意則實不如此。可以不償命而償命者。其冤已無可言。而或有宜乎償命者。倖逭償命。則死者之幽冤。尤無可泄之時矣。豈可以一毫私意。低仰於其間哉。尙集等曰。聖敎至當矣。
정조 9년 · 강
召見總裁大臣金致仁于誠正閣。
정조 9년 · 목
予曰。卿見備局回啓乎。致仁曰。未及見之矣。予曰。日月救蝕。法意甚重。而因循襲謬。各司擧行。未免稽忽。不可不一番釐正矣。今因史官摘奸聞之。則各司中或有堂郞之盡參處。或有只以入直郞官擧行處云。此乃無一定例故耳。致仁曰。聖敎誠然。而若非親臨救食。則闕內各司官員。皆着淺淡服以出。恐涉如何矣。予曰。非親臨救食。則闕內各司。除之無妨耳。致仁曰。殘司中如氷庫。圖畵署。造紙署。活人署。紫門監。瓦署等司。或有無廨之處。或有衙名而無官員之處。此亦幷令除之似好矣。予曰。卿言正合予意。退去草記。
정조 9년 · 강
命日食回咨撰出。轉致北京。
정조 9년 · 목
備邊司啓言。日食已過。令槐院回咨撰出。定禁撥下送灣府。傳給鳳城將處。請轉致北京。允之。
정조 9년 · 강
以金魯鎭爲判義禁。前望也。
정조 9년 · 강
以徐浩修爲刑曹判書。
정조 9년 · 목
敎曰。詞訟劇地。堂上不可不備員。刑曹判書遷轉之代。前望單子入之。待下批牌招察任。
정조 9년 · 강
遞承旨李祖承。以趙興鎭柳烱爲承旨。
정조 9년 · 강
掌令趙衍德避嫌乞遞。賜批許之。
정조 9년 · 목
避嫌略曰。栢府新除。忽下南邑遞歸之日。而解由方在未出中。揆以。格例。何敢冒據於臺次乎。請遞臣職。批以。依啓。
정조 9년 · 강
命救蝕擧行。監印郞廳更爲草記。
정조 9년 · 목
備邊司啓言。日月救蝕。五軍門幷令一體擧行。闕內各司與殘司及救蝕各司。區別書入。至若 宗廟。社稷署。則事面與各司有異。耆老所則以權設之處。有難責以衙門應行之事。請幷勿施行。敎以。日月救蝕。亦屬敬天之一端。而各司擧行。率多襲謬。殊乖五禮儀原續編注錄本意。有此論理稟處之命矣。觀此回啓諸條論列。不無窒礙之事。且本意屬於軍禮。軍門救食當否。雖有詢問。而將臣及將官以下服色甚難處。至於各司。區別豐薄。如是分等。而間有元無衙廨之處。闕內則非親臨。依前勿爲救食。亦似便當。以此意卿等知悉。待明朝。有司堂上一員。進去問議總裁大臣。仍自監印廳。更爲指一草記。
정조 9년 · 강
推兵曹郞廳柳文養。
정조 9년 · 목
兵曹啓言。宮城門下鑰後。建陽門之不得出入。自是法意。而再昨夜。本曹郞廳柳文養。謂審延生門行閣土壁頹落。任自去來於建陽門已閉之後。以致咫尺之地喧聒之境。文養請令該府拿處。敎以。如欲如法照律。不知止於何境。究其本情。都出於生疏所致。姑先推考。拿處分揀。後勿如是之意嚴飭。
정조 9년 · 강
御丹楓亭。行內試射。
정조 9년 · 목
敎曰。今乙巳秋等。內來別軍職宣傳官內試射時。內乘李堯憲。一巡五中。依例直赴殿試。別軍職廳居首徐英輔。十巡內四巡全布。準職除授。宣傳官廳居首元永龜。依例陞敍。仍賜承史閣臣貢馬各一匹。
정조 9년 · 목
以申禹相爲掌令。李禹圭爲金山郡守。
정조 9년 · 강
通編監印廳以救蝕釐正啓。
정조 9년 · 목
該廳啓言。備邊司日月救蝕草記判付。有草記之敎矣。今此下敎釐正。實出敬天之意。備局稟處。亦有意見。而其中亦不無難處之端。闕內各司。非親臨救蝕。依前勿行。諸軍營不但服色不便。與諸各司事面煞有不同。幷左右捕廳安徐。殘司中如氷庫圖畵造紙活人署紫門監瓦署六司。或有無衙廨之處。或有有衙名而無官員之處。恐當拔之。至於雲觀瞽者。曾前不爲之衙門。一時分排責立。似致騷擾。諸上司及二品以上衙門。依前擧行處外。幷姑安徐。百官盡參。亦似有窒礙之處。每司堂郞一員。使之進參。無堂上處。首領官佐貳官進參。以備二員。其餘依回啓施行。恐爲得宜。惟俟上裁。從之。
정조 9년 · 강
命時囚韓大裕等議處。
정조 9년 · 목
義禁府啓言。咸興判官韓大裕。海南縣監李民秀原情。泛稱遲晩。幷所當請刑。而民秀曾經宣傳官。且有判下議處之命。判下後請幷擧行。幷允之。
정조 9년 · 강
照勘時囚李民秀等。
정조 9년 · 목
義禁府啓言。李民秀。漕轉事目。至爲嚴重。而大同裝發。船旣不完。穀又添載。以此照律。杖一百收贖。告身盡行追奪。放送。韓大裕。道臣査啓內。樂彬換用錢財時。白來耇居間使喚。昨年七月。雇人發送到咸北。數十日留連。八月始爲到京換錢。九月回還云。大裕所供內。昨年六月。兼任高山察訪。七月還付於該察訪尹行晉。而樂彬之換錢去來。在於兼任已遞之後云者。誠有可據。似當有分揀之道。請幷上裁。敎以。李民秀則人頗了了。似不至儱侗僨事。守令數遞可悶。添載石數。亦甚零星。取照律以下罪勘放。待城門開。卽爲下送。韓大裕則實官。業已帶職放送。況本事亦非兼察時事。分揀放送。亦令明日還官。秋務不遠。簽丁方殷。上京守令。令該曹嚴飭下送後草記。
정조 9년 · 강
召見監印堂上于誠正閣。提調趙時俊。郞廳申大年李家煥。
정조 9년 · 목
予謂家煥曰。今則更無問議事乎。家煥曰。 刑典。守令營將若投印。則有論以棄城律之敎。棄城律卽一律。似爲太重。未知何以爲之。予命其時日記。使時俊考閱其時傳敎。曰此不過其一時之敎。豈無隨時闊狹之道耶。宋太祖欲後世法綱之密。此固宋太祖之爲宋太祖。宋室三百年基業。亦由於此。詳閱各典。如有法律之過重者。趁卽告知變通。
정조 9년 · 강
正言趙雲紀避嫌乞遞。賜批。
정조 9년 · 목
避嫌略曰。隨牌之路。陳章儒生等。謂以不下馬。至有摧捉臺隸之擧。館儒聚坐之處。必爲下馬。旣無法式。而又況臺臣之承牌者乎。噫。彼不識事面。雖不欲深責。臣之受侮則大矣。顧何敢晏然於臺次乎。請遞臣職。批以。勿辭。亦勿退待。
정조 9년 · 강
館學儒生進士金好淳等十人上疏。請鄭昌順輩嚴加處分。賜批。
정조 9년 · 목
疏略曰。臣等日昨捲堂。三陳所懷。處分尙靳允兪。義理終未獲伸。故首陳前日已治之疏。尾附所懷未盡之語。試垂察焉。瞻彼一區華陽。寓此萬折必東之義。創建兩 皇帝俎豆之所。 大明日月。獨炳於一片之地。斯義也可以建天地質鬼神。而永有辭於天下後世者也。噫。彼鄭昌順李得臣輩。以僧丁之發牌私役。深査嚴覈。甚至於捉囚 皇廟之有司。沮戲 皇廟之事功自以爲按察一道。深軫僧民之弊。則各自嚴飭其各邑各寺。使之勿赴役足矣。而州牒起鬧而欲事搆捏。則乃有無事擅調之語。縣宰防報而轉加威怒。則至發標信合驗之辭。虛張爲說。勒加罪案。驅人於罔測之科。其將快於心耶。凡我東翹肖跂息。罔不被其澤。其在崇報之道。雖動一國之民。繈至輻輳於 皇廟之役。未爲不可。彼錦嶺兩伯。以本道他道謂之有關不關。而切切卞別其遠近。屑屑究覈其多寡。其不足深責於渠輩。而必欲以此搆捏。以此沮戲者。其心所在。吁可知矣。學宮典僕。一隸之賤。然而所重在焉。故未汰之前。固不得笞罰。況此 廟任。卽士林也。雖以可殺不可辱之義言之。猶不可發差拘囚。又況任名未遞之前。焉敢極意僇辱。惟彼洪景圭。以太學掌議。初旣稱以圖遞。不答簡通。及承聖敎。入泮施罰。而以不有國法私發僧軍爲目。雖因齋儒之爭執。改發爲役。而不有國法四字。堅執不撓。皇廟之役。勿侵僧徒。元無朝令設禁。彼必以此四字爲題者。抑何意思。事關 皇廟。不可無懲痺之擧。伏願痛察此輩縱恣無嚴之狀。明施好惡。嚴加處分。以爲闡義理扶世道之地。批以。處分自有斟量。爾等退修學業。
정조 9년 · 강
京畿洪忠道儒生進士李宇炯等九人上疏。請金䃴爵諡之典。賜批。
정조 9년 · 목
疏略曰。臣等聞爲治之道。莫先於褒忠獎直。勵世之規。莫急於闡幽恤冤。今有幽冤而未蒙愍恤。忠直而尙靳褒尙。何以示百代之勸勉。何以樹一世之風聲也哉。臣等請陳古直臣金䃴殉忠抱冤之狀。一聞之。在昔己卯袞貞煽禍之日。故文簡公臣金世弼。以先正臣趙光祖道義之交。有直言伸救。遂謫居鄕里。以沒其身。金䃴乃世弼之子也。內服家庭之訓而濡染有素。外負士林之望而剛直自許。及其登科立朝。由弘文著作。進爲天曹郞。則言論風采。蔚爲一時之標準。時當乙巳禍作之初。䃴以持平同參中學之會。尹元衡誘脅諫長金光準。欲論罪尹任等諸人。䃴於衆中奮然而作曰。此事非特爲尹任發。忠賢魚肉。基於此矣。己卯之禍。言之痛心。今之君子又踵袞貞所爲乎。白仁傑柳希春金鸞祥鄭希登諸人。亦聲色俱勵。光準懇乞終日。竟不從而罷。翌日忠順堂會議。禍色益急。而䃴又抗疏極言。遂被重刑竄安東。及丁未鄭彥懿壁書之上聞之。又移配三水。纔到配所。竟賜死。妻子爲奴。始金吾郞之至。䃴請沐浴更衣而出。望闕四拜。從容就盡。於此亦可見其臨死生。不易所守之操矣。逮夫 宣廟朝。先正臣文成公李珥陳章伸辨。始下復官之命。至 肅廟乙丑。故相臣南九萬爲之建白。以爲直臣不可使無後。特命以其兄故承旨臣★(石+翟)子重慶爲嗣。以奉其祀。又故相臣趙相愚跋其謫中抵其兄告訣之詩。幷述其行。以作懲信之資。第伊時被禍諸臣。皆因筵臣先後陳白。或施贈職。或蒙節惠。而獨䃴以八諫臣之首。迄未蒙一視之恩。況今己巳重回之年。倍切曠世之感。伏乞特命有司。一依他死事臣之例。亟擧爵諡之典。以光斯文。以幸世道。批以。所請許令有司稟處。
정조 9년 · 강
備局以鑄錢處所收議啓。
정조 9년 · 목
備邊司啓言。臣等以鑄錢處所。依下敎就議于原任大臣。則領府事金尙喆。病不得收議。領敦寧鄭存謙以爲。鑄錢。以載於文獻備考者觀之。內而各衙門。各營門外而藩閫留府。皆已設鑄。無處不當。而自京設鑄。則度支自前亦已屢設。以其爲財府之本也。似可爲首。設鑄於外。則目今都下已聚之銅鐵。難於遠輸。松都似爲便近。惟在裁處云。判府事徐命善以爲。鑄錢之爲弊。前後筵席。旣已屢陳。臣則以不鑄爲便。至於處所之在何。主管之屬誰。有不敢臆對云。判府事李徽之以爲。朝廷每以錢荒爲慮。其爲救弊之道。只在於鑄錢。且有許多貿置之銅鐵。其勢不得不開鑄。處所則統營工匠之所聚。比他營門似勝云。判府事李福源以爲。粟米布帛。出於民而貢於官者也。錢貨出於官而行於民者也。錢荒則自官加鑄。不可已也。勿論在官在民。新舊錢幷行。則錢不荒矣。新鑄之效。如斯足矣。先儒以子不勝母。爲國之大利。而今或以贏餘之不多。謂新鑄無益。過矣。但令務敦厚禁溢惡。則盜者自息。行之可久矣。設鑄處所。不問京外。惟在得人。而地共職掌。本有鑄錢司之名。且財貨之權。當出於一。使地曹掌鑄。體段似爲正當云。判府事金煜以爲。鑄錢之利少弊多。前事亦可驗矣。若以弊多之故。不可設鑄於都下。則松統兩營。似或可矣。而兩處事情。未能遙度。不敢指一仰對云矣。錢荒旣極。開鑄救弊。固不可己。而至於鑄所。則自前已設之處。不止一二。今若嚴立科條。另禁奸僞。則於京於外。似無拘礙。泉貨之權。宜付度支。且於職掌。有鑄錢司之名。令度支主管。一依成出事目擧行。恐合事宜。而諸大臣之議。不無異同請上裁。敎以。依草記。令度支句管擧行。
정조 9년 · 강
遞大司憲吳載純。
정조 9년 · 목
敎曰。情勢固無異同。虛縻可悶。閣務因此相妨。大司憲吳載純許遞。
정조 9년 · 강
以李敬一爲應敎。李泰永爲副應敎。金啓洛爲校理。趙弘鎭李鼎運爲副校理。李翼晉爲修撰。
정조 9년 · 목
敎曰。玉堂前望單子入之。待下批牌招察任。又敎曰。新除授玉堂中罷散人。幷敍用。
정조 9년 · 강
惠慶宮進服香薷君子湯停止。香薷養胃湯。命自今日一貼式煎入。榻敎也。
정조 9년 · 목
予曰。炎威晩而愈劇。熱風吹而不雨。似或爲痒於穡事。而秋成以此晩遲云。可悶。興鎭曰。晩熱如此。於晩移禾穀。無害而有益云矣。予曰。紙契貢人。皆待令否。興鎭曰。連日待令於備邊司。而自査實之後。擧皆聳躍以爲支保云。
정조 9년 · 강
召見校正諸臣于誠正閣。徐龍輔。洪仁浩。成種仁。李錫夏。金啓洛。洪義浩。
정조 9년 · 목
予曰。日省錄多有釐正之事。爾等同往藝文館。校正法例。
정조 9년 · 강
命紬綿米錢。依昨年例。送于淸衍郡主房。
정조 9년 · 강
行召對于誠正閣。仍召見備局有司堂上。承旨李謙煥。閣臣徐龍輔。玉堂金啓洛成種仁。假注書李德鉉。史官承膺祚金風顯。○工曹判書金華鎭。副司直徐有隣。兵曹判書趙時俊。
정조 9년 · 강
命承旨李秉模遞差。
정조 9년 · 목
敎曰。玉堂孟至大批答。伊時筵中已書下。尙不頒布。當該承旨遞差。